**Méltányossági kérelem**

**- fizetési halasztás és részletfizetés, adómérséklés -**

**(Egyéni vállalkozó-gazdálkodó szervezet-magánszemély)**

**Ügyleírás:**

Az adóigazgatási rendtartásról szóló 2017. évi CLI. törvény (Air.) meghatározott feltételek mellett méltányossági jogkört biztosít az adóhatóság számára, hogy egyedi esetekben enyhítési lehetőséget adhat a fizetési kötelezettségek teljesítése tekintetében. (Air. 5§.)

Az adóhatóság méltányossági jogkörében csak akkor járhat el, ha ezt törvény lehetővé teszi, de egyben köteles is méltányosságot gyakorolni, amennyiben az adózó bizonyítja, hogy körülményei a méltányosság feltételeinek megfelelnek. Az adózás rendjéről szóló 2017. évi CL. törvény (Art.) 198.-201. §-ai rendelkeznek a fizetési kedvezményekről valamint ezek törvényi feltételeiről.

A fizetési kedvezmény lehet:

* a fizetés halasztása,
* részletfizetés engedélyezése (előbbi kettő együtt: fizetési könnyítés),
* az adó mérséklése,
* illetve egyes, különösen méltányolható esetekben az adó elengedése.

**Fizetési halasztás és részletfizetés** (a továbbiakban együtt: **fizetési könnyítés**) az adózó és az adó megfizetésére kötelezett személy **kérelmére** az adóhatóságnál nyilvántartott adóra engedélyezhető.

A fizetési könnyítés abban az esetben engedélyezhető, ha a fizetési nehézség

*a)* a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható, és

*b)* átmeneti jellegű, az adó későbbi megfizetése valószínűsíthető.

Nem kérhető fizetési könnyítés:

* a személyijövedelemadó-előlegre,
* a levont jövedelemadóra,
* a kifizető által a természetes személytől levont járulékokra
* és a beszedett adóra.

Természetes személy esetében a fizetési könnyítés a fenti a) pontban foglaltak figyelmen kívül hagyásával is engedélyezhető, ha az adó azonnali vagy egyösszegű megfizetése családi, jövedelmi, vagyoni és szociális körülményeire is tekintettel súlyos megterhelést jelent. Ezt a kérelmezőnek igazolnia vagy valószínűsítenie kell.

Természetes személy vagy egyéni vállalkozó esetében a fizetési könnyítés a fenti a) pont figyelmen kívül hagyásával, a levont adókra kiterjedően is engedélyezhető, ha pénzügyi intézménnyel szemben fennálló hitelszerződés, kölcsönszerződés vagy pénzügyi lízingszerződés alapján fennálló kötelezettségei törlesztő részleteinek megemelkedése vagy az ezzel érintett hitelszerződés felmondása aránytalanul súlyos megterhelést jelent, továbbá az adósságrendezési eljárás során.

Ha a fizetési könnyítés, adómérséklés iránti kérelmet benyújtó adózó a kérelem benyújtásakor megbízható adózónak minősül, a kérelmével egyidejűleg annak sürgősségi eljárásban történő elbírálására irányuló kérelmet (sürgősségi kérelem) is előterjeszthet. Sürgősségi eljárásban az ügyintézési határidő tizenöt nap. A sürgősségi kérelem benyújtásának késedelme esetén igazolási kérelem előterjesztésének nincs helye.

Fizetési könnyítés iránti kérelem benyújtása, illetve a kérelem teljesítése esetén a következő pótlékokat kell felszámítani:

* a kérelem benyújtása esetén késedelmi pótlékot a kérelmet elbíráló határozat véglegessé válásáig, ha azonban a fizetési könnyítést engedélyezik, csak az elsőfokú határozat keltének napjáig,
* a kérelem teljesítése esetén a fizetési könnyítés időtartamára az elsőfokú határozat keltének napjától a kérelem benyújtásának napján érvényes jegybanki alapkamatnak megfelelő mértékű pótlékot.

A megállapított pótlékot határozatban kell közölni A pótlékok kiszabása kivételes méltánylást érdemlő esetben mellőzhető.

**Benyújtó személye**

Az adózó vagy az adózó törvényes képviselője, vagy meghatalmazottja. Ha meghatalmazott jár el a meghatalmazást is csatolni kell.

**Benyújtás formája**

**Fizetési kedvezmény engedélyezése kizárólag kérelemre történhet.**

A fizetési kedvezményi kérelem irányulhat:

* ***Fizetési könnyítésre*** részletfizetés vagy fizetési halasztás Gazdálkodó szervezetek adótartozás esetén csak fizetési könnyítési kérelmet terjeszthetnek elő.
* ***Adómérséklésre*** Jogszabály alapján az adóhatóság a **magánszemély** adózót terhelő tartozást mérsékelheti vagy elengedheti a helyi adók, gépjárműadó, bírságok és ezek járuléka (késedelmi pótlék) vonatkozásában, ha annak megfizetése az adózó és a vele együtt élő közeli hozzátartozók **megélhetését súlyosan veszélyezteti**. A megélhetés súlyos veszélyeztetettségét az adózó és a vele közös háztartásban élő közeli hozzátartozók *vagyoni, jövedelmi és szociális helyzetének* együttes figyelembevételével vizsgálja az adóhatóság.

**Gazdálkodó szervezet** **esetén** **mérséklésre** kivételes méltányosságból **kizárólag a pótlék- és bírságtartozás vonatkozásában van lehetőség** abban az esetben, ha annak megfizetése a jogi személy vagy egyéb szervezet **gazdálkodási tevékenységét ellehetetlenítené.**

**Felhívjuk az adózók figyelmét arra, hogy ha a kedvezmény feltételeit vagy az esedékes részletek befizetését nem teljesíti, a kedvezmény érvényét veszti, és a tartozás járulékaival együtt egy összegben esedékessé válik.**

**Az adatlapot teljeskörűen kell kitölteni**. Az adatlap nélkül, vagy a szükséges mellékletek nélkül benyújtott kérelmek, továbbá a hiányosan kitöltött adatlapok esetében *hiánypótlási felhívás* kibocsátására kerül sor.

**A kérelemhez az alábbi mellékleteket kell csatolni:**

***Magánszemély és egyéni vállalkozó esetén***

* Adózó és vele közös háztartásban élők jövedelemigazolását; (egyéni vállalkozásból származó jövedelem igazolására a NAV által kiállított jövedelemigazolást);
* A lakásfenntartással kapcsolatos kiadások igazolására a szolgáltatótól kapott, elmúlt havi számlák másolatát;
* Az egyéb kiadások igazolására bankszámlakivonatot, albérleti díj fizetését igazoló iratot, hitel-, kölcsönszerződést, a hitel, kölcsön fizetését igazoló fizetési bizonylatot, gyógyszer-számlát, tartós betegség esetén orvosi, ápolási költséget, stb. kell az adatlaphoz csatolni;
* Minden más olyan igazolást, amelyet az Adózó a kérelmének elbírálásánál figyelembe kér venni.

***Nem természetes személyek esetében***

* az előző (kérelem benyújtása évét megelőző) évi mérleg és eredmény kimutatás, főkönyvi kivonat,
* **aktuális időszak** (kérelem benyújtása évét bemutató, három hónapnál nem régebbi) **mérleg és eredmény kimutatás** adatok, főkönyvi kivonat,
* kérelem beadását megelőző napi banki igazolás a rendelkezésre álló pénzösszegről,
* utolsó havi bankszámla kivonat csatolása szükséges.

**Benyújtás módja**

A kérelem benyújtható az adóhatóság által rendszeresített űrlapon, elektronikus formában, ePapíron, valamint levélben, illetve személyesen az ügyfélszolgálaton.

A nyomtatványok megtalálhatóak a **Elektronikus Önkormányzati Portálon** (**E-önkormányzat portál)**  <https://ohp-20.asp.lgov.hu/nyitolap>, illetve honlapunkon <http://www.dombovar.hu/Onkormanyzat/Ugyintezesi-kalauz/Adohatosagi-ugyek> !

**Az Eüsztv. alapján elektronikus ügyintézésre kötelezettek a kérelmet elektronikus úton kötelesek beadni!**

**Eljárás illetéke:**

Az illetékekről szóló, 1990. évi XCIII. törvény. (továbbiakban Itv.) 29.§ (8) bekezdés alapján a **gazdálkodó szervezet** - ide nem értve az egyéni vállalkozót - által az adóhatóságnál kezdeményezett fizetési könnyítésre, adómérséklésre irányuló eljárás illetéke 10 000 Ft, azaz tízezer forint, amelyet a kérelem benyújtásával egyidejűleg kell megfizetni, a Dombóvár Város Önkormányzat 11746043-15415819-03470000 számú, „Államigazgatási eljárási illeték számla” elnevezésű számlájára. Az erről szóló igazolást csatolni kell a kérelemhez.

A kérelem **magánszemélynek** és **egyéni vállalkozónak** az Itv. 33. §. (23) bekezdése szerint illetékmentes.

**Ügyintézési határidő**

Általános ügyintézési határidő 30 nap

**A határozat kézbesítése**

Az adóhatóság a határozatot elektronikus kapcsolattartásra kötelezett adózónak az Eüsztv.-ben meghatározott elektronikus úton kézbesíti, illetve a meghatalmazott képviselővel eljáró adózó esetében a képviselőnek kerül kézbesítésre hivatalos iratként.

Elektronikus kapcsolattartásra nem kötelezett adózó részére, az adózó vagy képviselője adóhatósághoz bejelentett címére, valamint Magyarországon lakóhellyel nem rendelkező külföldi személy magyarországi kézbesítési meghatalmazottja címére kerül feladásra.

**Illetékességi terület**

Dombóvár

**Jogorvoslat típusa, benyújtási határideje, illetéke**

A fellebbezésre jogosult a határozat ellen a közlésétől számított 15 napon belül a Dombóvár Város Önkormányzat Jegyzőjénél benyújtandó, a Tolna Megyei Kormányhivatalhoz címzett, illetékköteles fellebbezéssel lehet élni. Az illeték mértéke, - ha a fellebbezés tárgyának értéke pénzben megállapítható- a fellebbezéssel érintett, vagy a fellebbezésben vitatott összeg minden megkezdett 10.000.-Ft-ja után 400.-Ft, de legalább 5.000.-Ft, legfeljebb 500.000.-Ft., Ha a fellebbezés tárgyának értéke pénzben nem állapítható meg, a fellebbezés illetéke 5000 forint.

*A gazdálkodó szervezet – ide nem értve az egyéni vállalkozót – által az adóhatóságnál, illetve a vámhatóságnál kezdeményezett fizetési könnyítésre, adómérséklésre irányuló fellebbezés illetéke a fellebbezéssel érintett vagy vitatott összeg minden megkezdett 10 000 forintja után 400 forint, de legalább 15 000 forint, legfeljebb 500 000 forint, ha a fellebbezés tárgyának értéke pénzben nem állapítható meg, a fellebbezés illetéke 15 000 forint.*

A fellebbezési illetéket a fellebbezés benyújtásával egyidejűlegDombóvár Város Önkormányzat **11746043-15415819-03470000** számú, **„Államigazgatási eljárási illeték számla”** elnevezésű számlájára kell megfizetni.

A fizetési kedvezményi kérelemmel kapcsolatos (pl. eljárás megszüntető) végzés elleni fellebbezés illetéke 3.000 Ft.

**Az eljárás során alkalmazandó jogszabályok**

Az adózás rendjéről szóló [2017. évi CL. törvény](http://njt.hu/cgi_bin/njt_doc.cgi?docid=205358.346548) (Art.)

Az adóigazgatási rendtartásról szóló [2017. évi CLI. törvény](http://njt.hu/cgi_bin/njt_doc.cgi?docid=205359.360791) (Air.)

Dombóvár Város Önkormányzat Képviselő-testületének a magánszemélyek kommunális adójáról, az idegenforgalmi adóról és a helyi iparűzési adóról szóló [40/2015. (XII.1) sz. Önkormányzati rendelete](http://www.dombovar.hu/media/files/Kommunalis_id.forgalmi_iparuzesi_ado_9_2018.pdf)

Dombóvár Város Önkormányzat Képviselő-testületének építmény adóról szóló [41/2015. (XII.1) sz. Önkormányzati rendelete](http://www.dombovar.hu/media/files/Epitmenyado_27_2019.pdf)

A helyi adókról szóló [1990. évi C. törvény](http://njt.hu/cgi_bin/njt_doc.cgi?docid=13571.357194) (Htv.)

Az illetékekről szóló [1990. évi XCIII. törvény](http://njt.hu/cgi_bin/njt_doc.cgi?docid=13511.348378)

Az adóigazgatási eljárás részletszabályairól szóló [465/2017. (XII. 28.) Korm. rendelet](http://njt.hu/cgi_bin/njt_doc.cgi?docid=206246.363501)

Az elektronikus ügyintézés és a bizalmi szolgáltatások általános szabályairól szóló [2015. évi CCXXII. törvény](http://njt.hu/cgi_bin/njt_doc.cgi?docid=193173.362563) (Eüsztv.)